‘Krisis in wiskunde’, erken ministerAngie Motshekga, minister van basiese onderwys. Foto: DOC Die minister van basiese onderwys, Angie Motshekga, sê die regering besef daar is tans ŉ krisis met die aanleer en onderrig van wiskunde in die land. Motshekga het Maandag tydens haar openingstoespraak by ŉ drie dae lange wiskunde-indaba in Pretoria gesê daar sal dringend ingegryp moet word in die manier waarop die vak aangebied en aangeleer word. Die minister glo uitdagings soos kinders wat daagliks etlike kilometers skool toe loop en afhanklik is van voedingskemas by openbare skole is ŉ bydraende faktor tot die swak prestasie in wiskunde in die land. “Ons het nie ŉ tekort aan strategieë, planne en beleidstellings nie. Ons weet byvoorbeeld ons leerders sukkel met leesvaardighede en dit het ŉ direkte impak op hulle wiskundige vermoëns. Miskien moet ons ŉ diskoers begin oor hoe ons nuwe lewe in die onderrig van wiskunde in sy geheel gaan blaas.” “Die leuen dat Suid-Afrikaanse kinders eenvoudig nie wiskundig aangelê is nie, moet weerlê word. Ons moet opnuut fokus op hierdie vak omdat dit ŉ voorvereiste van ekonomiese groei is en kan help om die land se armoede aan te pak.” Motshekga het verder gesê wiskunde is ŉ basiese vaardigheid wat ŉ mens kan help om die lewe te bestuur. Sy het na Japan en Singapoer se sukses met wiskunde-onderrig verwys en gesê Suid-Afrika moet ŉ manier vind om hierdie vak suksesvol vir sy eie leerders te ontsluit. “Die syfer toon indien die openbare skolestelsel sou faal, sal die hele land in duie stort. Ons moet eenvoudig onderrig van die beste gehalte aanbied om so die uitkomste te verbeter in vakke soos wiskunde wat deure vir ŉ verskeidenheid van toekomstige loopbane open. Ons is dit aan ons kinders en ons toekoms in hierdie land verskuldig,” het Motshekga gesê.